รัฐบาลไทย-ข่าวทำเนียบรัฐบาล-อาเซียน-ญี่ปุ่นแถลงการณ์สู้โควิด-19 เน้นรักษาสัมพันธ์ทางเศรษฐกิจ ร่วมมือบรรเทาผลกระทบ [กระทรวงพาณิชย์]
วันพฤหัสบดีที่ 23 เมษายน 2563
อาเซียน-ญี่ปุ่นแถลงการณ์สู้โควิด-19 เน้นรักษาสัมพันธ์ทางเศรษฐกิจ ร่วมมือบรรเทาผลกระทบ [กระทรวงพาณิชย์]
อาเซียน-ญี่ปุ่นแถลงการณ์สู้โควิด-19 เน้นรักษาสัมพันธ์ทางเศรษฐกิจ ร่วมมือบรรเทาผลกระทบ
อาเซียน-ญี่ปุ่น จับมือออกแถลงการณ์ร่วมด้านเศรษฐกิจเพื่อรับมือกับการแพร่ระบาดของไวรัสโควิด-19 มุ่งสู้เป้าหมายรักษาความสัมพันธ์ทางเศรษฐกิจ บรรเทาผลกระทบและเสริมสร้างความยืดหยุ่นทางเศรษฐกิจระหว่างกัน พร้อมย้ําให้ความสําคัญกับการเปิดตลาด การจัดหาวัตถุดิบ ส่งออกสินค้าสู่ตลาดโลก ไม่สร้างอุปสรรคในการเคลื่อนย้ายสินค้าจําเป็นทั้งอาหาร ยา อุปกรณ์การแพทย์ ร่วมมือแก้ปัญหาภาคธุรกิจ ช่วยเหลือ MSMEs และดันใช้ประโยชน์จากดิจิทัล
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า เมื่อวันที่ 22 เม.ย.2563 ที่ผ่านมา รัฐมนตรีเศรษฐกิจอาเซียนและญี่ปุ่นได้ออกถ้อยแถลงร่วม “ข้อริเริ่มด้านความยืดหยุ่นทางเศรษฐกิจเพื่อรับมือกับการแพร่ระบาดของไวรัสโควิด-19” มีเป้าหมายหลัก 3 ประการ คือ 1.รักษาความสัมพันธ์ทางเศรษฐกิจอันใกล้ชิดระหว่างอาเซียนและญี่ปุ่น และรับมือกับความท้าทายทางเศรษฐกิจที่เกิดจากโควิด-19 2.ร่วมมือกันบรรเทาผลกระทบทางเศรษฐกิจที่เกิดจากโควิด-19 และ 3.เสริมสร้างความยืดหยุ่นทางเศรษฐกิจ โดยรัฐมนตรีเศรษฐกิจอาเซียนและญี่ปุ่นได้มอบหมายให้เจ้าหน้าที่ของทั้งสองฝ่ายร่วมกันจัดทําแผนปฏิบัติการเพื่อให้ข้อริเริ่มดังกล่าวเป็นรูปธรรมโดยเร็ว
ทั้งนี้ ถ้อยแถลงดังกล่าว ยังให้ความสําคัญกับการรักษาตลาดที่เปิดกว้างและส่งเสริมให้เกิดห่วงโซ่อุปทานที่ยืดหยุ่น ทั้งในระดับภูมิภาคและระดับโลก โดยอาเซียนและญี่ปุ่นในฐานะผู้ผลิตหลักของห่วงโซ่อุปทานโลกจะพยายามอย่างเต็มที่ในการจัดหาวัตถุดิบและสินค้าต่างๆ ส่งออกสู่ตลาดโลก เพื่อรักษาเสถียรภาพของตลาด รวมถึงไม่สร้างอุปสรรคต่อการเคลื่อนย้ายสินค้าที่จําเป็น เช่น อาหาร สินค้าโภคภัณฑ์ ยา อุปกรณ์และเครื่องมือทางการแพทย์และสุขภาพ เป็นต้น ตลอดจนร่วมมือกันแก้ไขปัญหาอย่างสร้างสรรค์ให้กับภาคธุรกิจ โดยเฉพาะวิสาหกิจขนาดกลาง ขนาดย่อม และรายย่อย (MSMEs) และส่งเสริมการใช้ประโยชน์จากเทคโนโลยีดิจิทัลในการดําเนินธุรกิจเพื่อเอื้อให้ภูมิภาคนี้เป็นศูนย์กลางทางการค้าและการลงทุนของโลก รวมทั้งช่วยเสริมสร้างความเป็นอยู่ที่ดีของประชาชน
ปัจจุบันอาเซียนและญี่ปุ่นมีกลไกความร่วมมือต่างๆ เช่น คณะกรรมการความร่วมมือทางเศรษฐกิจและอุตสาหกรรมอาเซียน-ญี่ปุ่น (AMEICC) สภาธุรกิจอาเซียน-ญี่ปุ่น (AJBC) สภาที่ปรึกษาธุรกิจอาเซียน ศูนย์อาเซียน- ญี่ปุ่น และองค์การส่งเสริมการค้าต่างประเทศของญี่ปุ่น (JETRO) เป็นต้น ซึ่งจะช่วยสนับสนุนให้การดําเนินการตามแผนปฏิบัติการดังกล่าวบรรลุผลรวมทั้งยังอยู่ระหว่างดําเนินการตามแผนแม่บทว่าด้วยความเชื่อมโยงในอาเซียน ค.ศ.2025 (MPAC 2025) ที่ครอบคลุมการเชื่อมโยงทั้งด้านโครงสร้างพื้นฐาน กฎระเบียบ และการแลกเปลี่ยนระหว่างประชาชน
นอกจากนี้ ทั้งสองฝ่ายยังมีความตกลงหุ้นทางส่วนเศรษฐกิจอาเซียน-ญี่ปุ่น (AJCEP) ตั้งแต่ปี 2551 ส่งผลให้ญี่ปุ่นเป็นคู่ค้าอันดับ 4 ของอาเซียน โดยในปี 2562 การค้ารวมระหว่างอาเซียนกับญี่ปุ่น มูลค่า 214,043 ล้านเหรียญสหรัฐเป็นการส่งออกจากอาเซียนไปญี่ปุ่นมูลค่า 107,842 ล้านเหรียญสหรัฐ สินค้าส่งออกสําคัญ เช่น รถยนต์ อุปกรณ์และส่วนประกอบ ผลิตภัณฑ์ยาง รองเท้า เฟอร์นิเจอร์ เครื่องเตียง อัญมณีและโลหะมีค่า เป็นต้น และอาเซียนนําเข้าจากญี่ปุ่น มูลค่า 106,201 ล้านเหรียญสหรัฐสินค้านําเข้าสําคัญเช่น เครื่องจักรไฟฟ้าและส่วนประกอบ เครื่องจักรกลและส่วนประกอบ ส่วนประกอบและอุปกรณ์ยานยนต์ เหล็ก เหล็กกล้าและผลิตภัณฑ์ เป็นต้น
>>>ติดตามข่าวสารพาณิชย์แบบฉับไว ส่งตรงถึงมือถือได้ที่http://line.me/ti/p/%40uld0329i
>>>ติดตามข่าวสารพาณิชย์ ผ่านทวิตเตอร์https://twitter.com/CNAOnlineTwit